Λεάντρο Γκρατσιάν

O **Λεάντρο Γρατσιάν** {ισπανικά:**Leandro Gracián**} (γεν. 6 Αυγούστου 1982), ευρύτερα γνωστός στο ποδοσφαιρικό κοινό ως «**Ελ Τάνο»**, είναι Αργεντινός παλαίμαχος ποδοσφαιριστής που αγωνίζονταν ως μεσοεπιθετικός. Σήμερα εργάζεται ως προπονητής ποδοσφαίρου.

## Καριέρα
Ο «Ελ Τάνο» αποτελεί γέννημα-θρέμμα της Βέλες Σάρσφιλντ, καθώς στις ακαδημίες της ξεκίνησε το ταξίδι του στο χώρο του ποδοσφαίρου. 

Πραγματοποίησε το ντεμπούτο του στην αργεντίνικη Α’ κατηγορία με την ανδρική της ομάδα το 2001, και πολύ γρήγορα θεωρήθηκε ένας από τους πιο υποσχόμενους νεαρούς παίκτες στην πρώτη ομάδα. 

Ωστόσο, ποτέ δεν ανταποκρίθηκε στις προσδοκίες του προπονητή Κάρλος Ίσκια, ο οποίος συνήθως χρησιμοποιούσε τον Πατρίσιο Πέρεθ ή τον Πάμπλο Μπατάγια στη θέση του. 

Με την άφιξη του Μιγκέλ Άνχελ Ρούσο το 2005, ωστόσο, ο Γκρατσιάν έγινε βασικός στην ομάδα και πραγματοποίησε θαυμάσιες εμφανίσεις στο Κόπα Σουδαμερικάνα του 2005 και στο Κόπα Λιμπερταδόρες Λιμπερταδόρες του 2006.

Αγωνίστηκε με τη φανέλα της ομάδας σε 148 επίσημους αγώνες, σημείωσε 28 γκολ και κέρδισε μαζί της τον πρώτο τίτλο της σταδιοδρομίας του, το πρωτάθλημα «Κλαουζούρα» του 2005. 

Μια κόντρα που είχε με τον συμπαίκτη του, Λούκας Καστρομάν, υπήρξε η αιτία της μεταπήδησής του στη μεξικανική ΚΦ Μοντερρέι όπου έμεινε έναν χρόνο (35 συμμετοχές/9 γκολ). 

Μετά από έξι μήνες εκεί, προέκυψε η πιθανότητα μεταγραφής στην Μπόκα Τζούνιορς κατόπιν αιτήματος του νέου προπονητή του συλλόγου, Μιγκέλ Άνχελ Ρούσο. Παρόλο που η ομάδα του αποφάσισε να μην τον πουλήσει, η επιμονή του παίκτη προκάλεσε δυσαρέσκεια στους οπαδούς της Μοντερέι. 

Υπήρξε ένας παίκτης με πολλά πειθαρχικά προβλήματα και κακές σχέσεις με  μερικούς συμπαίκτες του όπως οι Φεντερίκο Άριας, Αριέλ Μπρόγκι και Λεάντρο Σομόζα. Τελικά, απομακρύνθηκε από την πρώτη ομάδα για να προπονείται με τους παίκτες της αναπληρωματικής ομάδας του συλλόγου. 

Στα μέσα του 2007, εντάχθηκε τελικά στην Μπόκα Τζούνιορς με την οποία κατέκτησε το πρωτάθλημα «Απερτούρα» του 2008 καθώς και το Ρεκόπα Σουδαμερικάνα της ίδιας χρονιάς. Πραγματοποίησε το ντεμπούτο του με τη Μπόκα Τζούνιορς σε έναν αγώνα εναντίον της Ιντεπεντιέντε, πετυχαίνοντας ένα γκολ, και του δόθηκε η φανέλα με τον αριθμό "10" στο Copa Sudamericana, αλλά η ομάδα αποκλείστηκε στον γύρο των 16 εναντίον της βραζιλιάνικης Σάο Πάολο.

Έπαιξε μόνο λίγα λεπτά στην ήττα της Μπόκα εναντίον της Μίλαν στο Παγκόσμιο Κύπελλο Συλλόγων. Το 2008, είχε καλή απόδοση στους πρώτους αγώνες του Κόπα Λιμπερταδόρες και στο πρωτάθλημα (λόγω του τραυματισμού του Ρικέλμε), αλλά το επίπεδό του μειώθηκε, τελικά πέφτοντας στην πέμπτη επιλογή του επιθετικού μέσου. 

Κέρδισε το Τορνέο Απερτούρα του 2008 (Αργεντινή) αλλά έχασε στο Κόπα Σουνταμερικάνα από την Σπορτ Κλουμπ Ιντερνασιονάλ στα προημιτελικά.

Μη βρίσκοντας χρόνο συμμετοχής στο ρόστερ της λαμπερής Μπόκα, παραχωρήθηκε στις 2 Ιουνίου 2009, ως δανεικός για ένα χρόνο (με οψιόν αγοράς), στον Άρη Θεσσαλονίκης. Ο Άρης πλήρωσε 250.000 ευρώ για τον δανεισμό, αλλά για να εξασφαλιστεί ο παίκτης ότι θα είχε ομάδα σε περίπτωση που ο Άρης δεν ασκούσε την οψιόν αγοράς, αποφάσισε να παρατείνει το συμβόλαιό του με την Μπόκα μέχρι τον Ιούνιο του 2011.

Περίπου τρεις χιλιάδες φίλοι του Άρη συγκεντρώθηκαν στο αεροδρόμιο «Μακεδονία» της Θεσσαλονίκης, και επεφύλαξαν αποθεωτική υποδοχή στο νέο μεταγραφικό απόκτημα της ομάδας τους Ήταν η πρώτη φορά που ο Γκρασιάν δοκίμαζε την τύχη του εκτός Λατινικής Αμερικής, για να αγωνιστεί σε ευρωπαϊκή ομάδα. 

Στο Κλεάνθης Βικελίδης οι απαιτήσεις ήταν υψηλές αλλά ο «Ελ Τάνο» δεν ανταποκρίθηκε σε αυτές. Πραγματοποίησε το ντεμπούτο του στις 22 Αυγούστου 2009, στον εντός έδρας αγώνα με τον Ατρόμητος Αθηνών στην πρεμιέρα της αγωνιστικής σεζόν 2009-10.

Έξι μήνες αργότερα, μόλις  τον Ιανουάριο του 2010, ο Γκρασιάν αποτέλεσε παρελθόν «κοινή συναινέσει», δίχως στο μεταξύ να έχει δικαιώσει τις υψηλές προσδοκίες που υπήρχαν για την αξία του. 

Κατέγραψε 13 συνολικά συμμετοχές με την «κιτρινόμαυρη» φανέλα, 10 για το πρωτάθλημα και μια για το Κύπελλο, χωρίς να σημειώσει κάποιο τέρμα.

Επιστρέφοντας στη χώρα του, η Μπόκα Τζούνιορς τον παραχώρησε ξανά ως δανεικό, στην Κλουμπ Ατλέτικο Ιντεπεντιέντε μέχρι τον Ιούνιο του 2010.

Στις 17 Απριλίου 2010, σκόραρε ένα γκολ από τη μεσαία γραμμή, δίνοντας στην ομάδα του, τη νίκη με 2-1 εναντίον της Μπάνφιλντ. Το δεύτερο γκολ του για τον σύλλογο ήρθε την επόμενη σεζόν, εναντίον της Αρχεντίνος Τζούνιορς στο Κόπα Σουνταμερικάνα, βοηθώντας την ομάδα του να προχωρήσει στον επόμενο γύρο του ηπειρωτικού τουρνουά. 

Τον Ιούνιο του 2011, επέστρεψε στην Μπόκα Τζούνιορς, μετά τη λήξη του δανεισμού του στην Ιντεπεντιέντε. Κατά τη διάρκεια αυτής της σεζόν, έπαιξε μόνο λίγα λεπτά, αλλά ήταν αρκετά για να βοηθήσει την ομάδα του να κερδίσει τον τίτλο της Αργεντινής Απερτούρα. 

Και πάλι  όμως δεν κατόρθωσε να στεργιώσει στην ομάδα και η Μπόκα τον παραχώρησε, στις 5 Ιανουαρίου 2012, στην Κολόν με νέα εξάμηνη συμφωνία δανεισμού και με δυνατότητα ανανέωσης για άλλους έξι.

Τον Ιούλιο του 2012, αποδεσμεύθηκε από την Μπόκα και ως ελεύθερος υπέγραψε στην χιλιανή Κοβρελόα της Πρώτης Κατηγορίας της χώρας. Εντάχθηκε στην ομάδα που διαχειρίζονταν ως προπονητής, ο συμπατριώτης του Χαβιέρ Τορέντε.

Χωρίς να πιάσει υψηλά στάνταρ απόδοσης, μοιραία αποτέλεσε παρελθόν από την ομάδα και στις 12 Ιουλίου 2013, εντάχθηκε στη μεξικανική ομάδα Κερέταρο, η οποία όμως υποβιβάστηκε. 

Από κει και πέρα, η αγωνιστική του πορεία έχει κατακόρυφη πτώση και γυρίζει ως λεγεωνάριος όλη την Λατινική Αμερική.

Αρχικά στις 5 Μαρτίου 2015, ανακοινώθηκε από την **Manta F.C.** του Εκουαδόρ, αλλά ο χρόνος του εκεί ήταν σύντομος  μιας και έφυγε από τον σύλλογο του Ισημερινού τον επόμενο Ιούνιο. 

Επόμενος σταθμός, η **Deportivo Santaní** Παραγουάης (2015/16).

Για το πρώτο εξάμηνο του 2016, έπαιξε για την Κούκουτα Ντεπορτίβο της Κολομβίας, αγωνιζόμενη στη δεύτερη κατηγορία της χώρας.

Τη σεζόν 2016/17, έβγαζε το ψωμί του ως παίκτης της Κλουμπ Ρούμπιο Νιου στην Παραγουάη.

Στις 8 Ιανουαρίου 2017, εντάχθηκε στην άσημη **Σαν Μαρτίν ντε Τουκουμάν** για να παίξει στην Πριμέρα Β Νασιονάλ (δεύτερη κατηγορία Αργεντινής), όπου και κρέμασε τα ποδοσφαιρικά του παπούτσια.

## Προπονητική καριέρα
Μετά το τέλος της καριέρας του ως ποδοσφαιριστής, ο Ελ Τάνο αφοσιώθηκε στην προπονητική.
 
Στις 28 Ιανουαρίου 2021, ανακοινώθηκε ως βοηθός προπονητή του Βάλτερ Ερβίτι στην Κλουμπ Ατλέτικο Ατλάντα στη δεύτερη κατηγορία της Αργεντινής.

Στην πρώτη του σεζόν με τους "Bohemians", τερμάτισαν 10οι στη Ζώνη Α της Primera Nacional (από 17 ομάδες), αποτυγχάνοντας να προκριθούν στα πλέι οφ ανόδου στην πρώτη κατηγορία. 

Μετά από ένα κακό ξεκίνημα στη σεζόν του 2022, με 3 νίκες, 6 ισοπαλίες και 4 ήττες, το προπονητικό επιτελείο του Ερβίτι παραιτήθηκε την 1η Μαΐου.

Μόλις έληξε το συμβόλαιό του στις 19 Μαΐου 2022, ο Χουάν Ρομάν Ρικέλμε τον κάλεσε να γίνει βοηθός προπονητή του Ούγκο Ιμπάρα στην αναπληρωματική ομάδα της Μπόκα. Στη συνέχεια, στις 11 Ιουλίου, μετά την απόλυση του Σεμπαστιάν Μπατάλια, ο Ιμπάρα ανακοινώθηκε ως ο νέος προπονητής σε συνέντευξη Τύπου, μαζί με βοηθούς του τους Γκρατσιάν και Ρομπέρτο Πομπέι. Κατά τη διάρκεια αυτής της περιόδου, η ομάδα κέρδισε τον τίτλο του Επαγγελματικού Πρωταθλήματος και έφτασε στα ημιτελικά του Κόπα Αργεντινής, όπου έχασε από τον Πατρονάτο στα πέναλτι. 

Το 2023 δεν ξεκίνησε με τον καλύτερο τρόπο για την Μπόκα αν και την 1η Μαρτίου 2023, κέρδισε το **Σούπερ Καπ Αργεντινής** αγωνιζόμενη εναντίον της Πατρονάτο. Μετά από μια σειρά άσχημων αποτελεσμάτων, στις 28 Μαρτίου 2023, το διοικητικό συμβούλιο έθεσε τέλος στη θητεία του Ιμπάρα και των βοηθών του.

Στις 12 Μαρτίου 2024, ανακοινώθηκε ως ο νέος προπονητής της **Ντεπορτίβο Μαντρίν (Deportivo Madryn)** στην Πριμέρα Β Νασιονάλ. 

Σε αυτή την πρώτη του σεζόν ως πρώτος προπονητής, της ομάδας της Παταγονίας, τερμάτισε στην πρώτη θέση της Ζώνης Α με 16 νίκες, 6 ισοπαλίες και μόνο 2 ήττες. 

Η ομάδα προκρίθηκε μεν στον τελικό για την πρώτη θέση και την άνοδο, εναντίον της Χιμνάσια ντε Μεντόζα, αλλά ηττήθηκε στη διαδικασία των πέναλτι. 

Μετά από αυτή την εξέλιξη ο Ελ Τάνο αποχώρησε το Δεκέμβριο του 2025.

## Παραπομπές

## Εξωτερικές Πηγές
* Προφίλ στο transfermarkt.com
* Leandro Gracián Προφίλ στο HistoriadeBoca.com.ar

Κατηγορία:Αργεντινοί ποδοσφαιριστές
Κατηγορία:Μέσοι ποδοσφαιριστές 
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Βέλες Σάρσφιλντ
Κατηγορία:Ποδοσφαιριστές ΚΦ Μοντερρέι
Κατηγορία:Ποδοσφαιριστές Μπόκα Τζούνιορς
Κατηγορία:Ποδοσφαιριστές Ιντεπεντιέντε
Κατηγορία:Ποδοσφαιριστές Κερέταρο ΦΚ
Κατηγορία:Ποδοσφαιριστές Κούκουτα Ντεπορτίβο
Κατηγορία:Ποδοσφαιριστές Κλουμπ Ρούμπιο Νιου
Κατηγορία:Αργεντινοί ποδοσφαιριστές στο εξωτερικό
Κατηγορία:Ποδοσφαιριστές Πριμέρα Ντιβιζιόν Αργεντινής